P6_TA(2005)0298

En minefri verden

Europa-Parlamentets beslutning om en minefri verden

Europa-Parlamentet,

- der henviser til og bekræfter sine tidligere beslutninger om landminer, fragmentationsammunition og ueksploderet ammunition,

- der henviser til EU's aktionsstrategi for minebekæmpelse 2005-2007,

- der henviser til rapporten fra Europa-Parlamentets ad hoc-delegation til den første opfølgningskonference mellem deltagerne i konventionen om forbud mod brug, oplagring, produktion og overførsel af personelminer samt om deres destruktion, der blev holdt i Nairobi, Kenya, den 28. november- 3. december 2004,

- der henviser til forretningsordenens artikel 103, stk. 2,

A. der bekræfter sit ønske om at bidrage til en totalt minefri verden, således som det kom til udtryk på høringen den 16. juni 2005, der blev afholdt af Udviklingsudvalget og Udvalget om International Handel,

B. der fortsat er besluttet på at gøre en ende på de lidelser og ulykker, der forårsages af personelminer, der dræber eller lemlæster tusindvis af mennesker hvert år, hovedsageligt uskyldige og forsvarsløse civile og især børn, hindrer økonomisk udvikling og genopbygning, umuliggør hjemsendelse af flygtninge og hjemstavnsfordrevne og i årevis efter deres udlægning har andre alvorlige følger,

C. der henviser til, at personelminer som følge af deres sociale, økonomiske, miljømæssige og humanitære konsekvenser udgør en alvorlig trussel mod menneskers sikkerhed, uanset hvor de anbringes,

D. der henviser til, at 1997-konventionen om forbud mod brug, oplagring, produktion og overførsel af personelminer samt om deres destruktion (også kaldet mineforbudstraktaten) til dags dato er blevet ratificeret eller tiltrådt af 144 stater og undertegnet af yderligere 8 stater, men er foruroliget over, at 50 lande fortsat holder sig uden for konventionen, heraf visse EU-medlemsstater, og desuden over, at en enkelt medlemsstat hverken har undertegnet, ratificeret eller tiltrådt konventionen,

E. der henviser til, at konventionen stadig har stor vægt, idet 69 deltagende stater har fuldført destruktionen af deres lagre og tilintetgjort over 38,3 millioner miner, mens 13 andre stater er i gang med dette, og til, at alle de deltagende stater, hvis frist for destruktion af oplagrede miner er udløbet, har erklæret, at destruktionen er gennemført med et vellykket resultat,

F. der henviser til, at det på trods af disse fremskridt anslås, at der stadig er oplagret mellem 180 og 185 millioner personelminer, og at landminer stadig ligger spredt i 83 lande rundt om i verden, herunder i 54 af de deltagende stater,

G. der henviser til, at der hvert år stadig kan konstateres mellem 15000 og 20000 nye ofre, hvoraf de fleste er civile borgere, og mange er børn, og at disse tal skal lægges til de mange hundrede tusinde overlevende mineofre over hele verden, som har brug for pleje og bistand resten af livet; der henviser til, at støtten til rehabilitering af overlevende mineofre og til reintegrering af disse i samfundet i langt de fleste af de lande, hvor der er udlagt miner, fortsat er helt utilstrækkelig,

H. der henviser til, at de deltagende stater i henhold til konventionen skal sikre destruktion af alle personelminer senest ti år efter dens ikrafttræden, og at de stater, som har mulighed for at gøre det, skal yde bistand med henblik på opfyldelse af dette mål,

I. der derfor erkender betydningen af den første opfølgningskonference, der blev afholdt i Nairobi (Kenya) den 29. november til 3. december 2004 for deltagerne i konventionen (Nairobi-topmødet om en minefri verden), og handlingsplanen vedtaget af de deltagende stater på dette topmøde,

J. der henviser til, at de fleste konflikter i dag er interne konflikter eller borgerkrige, og at der i den forbindelse kan blive udlagt landminer af både de statslige væbnede styrker og ikke-statslige væbnede aktører,

K. der anerkender den indsats og de gode resultater, der er opnået ved at engagere væbnede ikke-statslige aktører i forbuddet mod brug af landminer, men gentager, at dette ikke indebærer, at det støtter væbnede ikke-statslige aktører eller deres aktiviteter eller anerkender dem som legitime,

L. der henviser til, at det internationale samfund har en moralsk forpligtelse til at søge tilsagn fra alle de parter, der er involveret i konflikter, såvel stater som væbnede ikke statslige aktører, om at bringe brugen af personelminer til ophør for at opnå et virkeligt universelt forbud mod disse umenneskelige våben; der henviser til, at det internationale samfund og især de, der tidligere har været de største producenter, eksportører og brugere, har et moralsk ansvar for at yde støtte og midler til en aktion imod miner ud over det, de er forpligtet til på grundlag af konventionen,

M. der fastslår, at den udbredte anvendelse af panserminer i mindst 56 lande er skyld i langvarige humanitære problemer i lande som f.eks. Afghanistan, Angola, Eritrea, Ethiopien og Sudan,

N. der endnu en gang bekræfter, at alle former for anti-desarmeringsanordninger er rettet mod humanitært minerydningspersonel og ligeledes er en trussel mod civilbefolkningen,

1. udtrykker stor bekymring over de udbredte skadelige virkninger, landminer og ueksploderet ammunition påfører civilbefolkningen og især børn;

2. opfordrer alle stater, der ikke har undertegnet konventionen, til ufortøvet at tiltræde denne konvention, og henstiller indtrængende til alle stater, der har undertegnet, men ikke ratificeret konventionen, om at gøre dette uden yderligere forsinkelse;

3. opfordrer alle stater, der er berørt af miner, og som ikke har ratificeret konventionen eller tiltrådt den, til at træffe de foranstaltninger, der er nødvendige for at mindske civilbefolkningens lidelser i de områder, hvor der er udlagt miner, ved at sørge for minerydning og passende bistand til de overlevende og til på frivillig basis at udlevere oplysninger, der kan gøre den internationale indsats mod miner mere effektiv (de beretninger, der er nævnt i konventionens artikel 7);

4. anmoder USA om at tage sin meddelelse fra februar 2004 op til fornyet overvejelse, hvori det tilkendegiver, at det ikke vil tiltræde konventionen, at det har besluttet at beholde sine 8,8 millioner såkaldt "intelligente" (selvødelæggende) personelminer til ubegrænset brug i hele verden, og at det vil beholde sine 1,2 millioner "klassiske" (ikke-selvødelæggende) personelminer til brug i Korea indtil 2010; opfordrer endvidere USA til ikke at genoptage fremstillingen af, handlen med eller brugen af ammunition, der falder ind under den definition af personelminer, der er fastsat i konventionen, herunder det såkaldte Spider-system; anmoder også USA om straks at ophøre med at levere personelminer til EU-medlemsstater og til andre venligtsindede lande; anmoder Kina om at tage produktionen af landminer op til fornyet overvejelse og ødelægge de enorme lagre, der anslås at rumme over 100 millioner personelminer, hvoraf de fleste ikke er udstyret med selvødelæggelses-, selvdesaktiverings- og detekteringsanordninger; anmoder også Rusland om at ophøre med at anvende personelminer i konflikten med Tjetjenien og fjerne eventuelle lagre, som stadig er tilgængelige for de russiske styrker i Georgien og Tadsjikistan;

5. opfordrer de tre resterende medlemsstater i Den Europæiske Union efter udvidelsen, som endnu ikke har ratificeret eller tiltrådt traktaten fra 1997, til ufortøvet at gøre det;

6. opfordrer alle de deltagende stater til fuldt ud at gennemføre Nairobi-handlingsplanen for derigennem at sikre opfyldelse af konventionens humanitære og nedrustningsmæssige mål i perioden 2005-2009 og til at gennemføre følgende:

a) fremskynde minerydningen og sikre, at deltagende stater, der er berørt af miner, kan overholde deres 10-års-frister for rydning af alle personelminer, der vil begynde at udløbe i 2009

b) håndhæve retten til at tilvejebringe omgående, tilstrækkelig og relevant bistand til overlevende mineofre og deres familier

c) tilvejebringe fyldestgørende årlige gennemsigtighedsberetninger, således som det kræves i konventionen, og lade disse beretninger omfatte oplysninger om: spørgsmål vedrørende bistand til ofre, det forventede formål med og den reelle anvendelse af miner, jf. artikel 3, foranstaltninger til at sikre, at claymoreminer kun kan detoneres gennem fjernstyring og udenlandske lagre af personelminer

d) opnå enighed mellem samtlige deltagende stater om gennemførelse af konventionens artikel 1, 2 og 3, da de vedrører fælles aktioner, panserminer udstyret med følsomme detonatorer og miner, der opbevares til undervisnings- og udviklingsformål, og især insistere på, at alle miner, der kan forventes at detonere ved en persons blotte tilstedeværelse, nærhed eller berøring, er personelminer, som er forbudt i henhold til konventionen; det er lydende nødvendigt, at denne definition omfatter snubletråd, trådanordninger, vippemekanismer, trykfølsomme detonatorer, anti-desarmeringsanordninger og lignende detonatorer

e) udvikle og vedtage nationale gennemførelsesforanstaltninger for at forebygge og standse aktiviteter, der er forbudt i henhold til konventionen, herunder ved anvendelse af strafferetlige sanktioner, som krævet i artikel 9;

7. opfordrer Kommissionen til at integrere deltagelse i og overholdelsen af konventionen i udviklingsprogrammer med tredjelande i tilfælde, hvor personelminer står i vejen for økonomisk og social udvikling; opfordrer medlemsstaterne til at tilvejebringe konkrete incitamenter for at få lande, hvor personelminer ikke direkte indvirker på den økonomiske og sociale udvikling, til at tilslutte sig og overholde konventionen;

8. opfordrer de medlemsstater, der deltager i konventionen, til at forlange den bredest mulige definition af begrebet "personelminer" omfattende samtlige landminer, som kan detoneres uforvarende af en person, uanset hvilken teknisk kategori ("pansermine", "personelmine") de henhører under;

9. er fortsat af den opfattelse, at en "minefri" verden kan blive en realitet, hvis man forbyder alle former for miner, ikke kun specifikke former for landminer; understreger, at dette også gælder alle former for panserminer; opfordrer EU og EU's medlemsstater til at gå forrest i bestræbelserne på at nå dette mål;

10. opfordrer EU til at styrke Europas førende position med hensyn til global nedrustning med henblik på at gentage succesen med konventionen på andre områder, f.eks. hvad angår panserminer, fragmentationsammunition og håndvåben og lette våben;

11. anmoder alle deltagende stater, der er berørt af miner, om at sørge for, at aktioner imod miner og bistand til mineofre kommer til at indgå i deres nationale prioriteringer, og — når det måtte være relevant — i deres nationale, subnationale og sektorrelaterede udviklingsplaner og programmer;

12. opfordrer de deltagende stater og Kommissionen til at øge deres bistand til deltagende stater, der har behov for det, og især forbedre og øge deres bistand til overlevende mineofre og deres familier, sikre, at de første frister for minerydning i 2009 overholdes, og tilintetgøre lagre, som kan udgøre en særlig risiko på grund af de former for eller mængder af miner, der skal destrueres, og lagrenes beliggenhed eller forholdene omkring dem, og desuden stille en sådan bistand til rådighed i områder, der kontrolleres af ikke-statslige aktører;

13. henstiller til alle væbnede ikke-statslige aktører at undertegne dokumentet fra Geneva Call om tilsagn om overholdelse af et totalforbud mod personelminer og samarbejde om aktioner mod miner; henstiller til Rådet og Kommissionen fortsat at gøre en indsats for at inddrage de væbnede ikke-statslige aktører i denne opgave;

14. slår til lyd for, at der stilles yderligere ressourcer til rådighed til humanitær minerydning, destruktion af lagre, undervisning i risici i forbindelse med miner og pleje, rehabilitering og social og økonomisk reintegration af mineofre i områder, der kontrolleres af ikke-statslige aktører;

15. opfordrer alle lande, der er i stand til det, til på politisk og diplomatisk plan at støtte det arbejde, der udføres af specialiserede ikke-statslige organisationer, der inddrager ikke-statslige aktører, f.eks. Geneva Call og ICBL's (International Campaign to Ban Landmines) nationale kampagner;

16. opfordrer stater, der er involveret i en intern konflikt, til at lette sådanne ngo'ers arbejde; opfordrer især Colombias regering til for civilbefolkningens skyld også at gøre det lettere at gennemføre humanitære minerydningsprogrammer og tilknyttede aktiviteter i forbindelse med lokale og regionale humanitære aftaler; mener, at det er en overtrædelse af konventionen, hvis man ikke letter verifikationsprocessen for et humanitært minerydningsprogram;

17. glæder sig over, at EU har afsat 140mio. EUR til sin nye minerydningsstrategi for perioden 2005-2007; henstiller til EU at sørge for, at disse midler bekræftes i forbindelse med afgørelserne under den årlige budgetbehandling, og at der stilles tilstrækkelige midler til rådighed efter 2007;

18. opfordrer de deltagende stater til at sikre gennemsigtighed i forbindelse med gennemførelsen af traktaten, især ved at inddrage de nationale parlamenter og befolkningen;

19. opfordrer de deltagende stater, især de deltagende EU-medlemsstater, til at sørge for, at de midler, de afsætter til minerydning, delvis anvendes til at udvikle minerydningskapacitet på nationalt plan, og at der fortsat ydes støtte til minerydning, indtil alle de områder, hvor man ved eller har mistanke om, at der findes miner, er ryddet;

20. anbefaler desuden, at Den Europæiske Union i tilfælde af humanitære nødsituationer overvejer at yde finansiel bistand til stater, der ikke er parter i konventionen; gentager, at denne bistand skal være afhængig af, at modtagerlandet dokumenterer sin politiske vilje til at tiltræde denne konvention;

21. henstiller til EU og EU's medlemsstater gennem relevant lovgivning at forbyde finansieringsinstitutter under deres jurisdiktion eller kontrol at investere direkte eller indirekte i virksomheder, der er involveret i produktion af personelminer, oplagring eller overførsel samt andre relaterede kontroversielle våbensystemer som f.eks. fragmentationsammunition;

22. henstiller til EU og medlemsstaterne at sikre overholdelse af lovgivningen om forbud mod investering i virksomheder, der er involveret i personelminer, ved hjælp af effektive kontrol- og sanktionsmekanismer; påpeger, at dette indebærer, at finansieringsinstitutterne forpligter sig til at tilbyde fuld gennemskuelighed i de virksomheder, de investerer i;

23. pålægger sin formand at sende denne beslutning til Rådet, Kommissionen, medlemsstaternes regeringer, FN's generalsekretær, OSCE's generalsekretær, Den Internationale Røde Kors Komité, ICBL, Den Blandede Parlamentariske Forsamling AVS-EU, regeringerne og parlamenterne i De Forenede Stater, Den Russiske Føderation og Folkerepublikken Kina, formanden for topmødet i Nairobi om en minefri verden, Den Afrikanske Union og Det Panafrikanske Parlament.

--------------------------------------------------